Žiga, Peter, podpredseda NR SR (2024-06-21):
Prerušujem rokovanie o tomto bode programu. Ďakujem, pán minister, ďakujem, pán spravodajca. Predpokladám, pán spravodajca, nepočul som, či ste ohlásili termín hlasovania. Predpokladám štvrtok o jedenástej. Budeme pokračovať v prerušenom rokovaní v prvom čítaní o návrhu poslanca Petra Stachuru na vydanie zákona, ktorým sa dopĺňa Zákonník práce, tlač 326. Tam bola prerušená rozprava. Pán poslanec Stachura nie je v sále a nevidím ani spravodajkyňu pani poslankyňu Holečkovú. Takže tento bod programu nám prepadne, keďže bola otvorená rozprava. Teraz nasleduje prvé čítanie o návrhu poslancov Jany Bittó Cigánikovej a Tomáša Szalaya na vydanie zákona, ktorým sa dopĺňa zákon č. 578/2004. Návrh zákona má tlač 347, návrh na jeho pridelenie na prerokovanie výborom je v rozhodnutí č. 347. Na základe konzultácie s predkladateľmi a na základe návrhu troch poslaneckých klubov dávam teraz procedurálny návrh, aby sme tento bod programu stiahli z programu tejto schôdze a presunuli ho na september. Je všeobecný súhlas? (Súhlasná reakcia pléna.) Ďakujem pekne. Pokračujeme prvým čítaním o návrhu poslancov Jany Bittó Cigánikovej, Tomáša Szalaya a Mariána Viskupiča na vydanie zákona, ktorým sa dopĺňa zákon č. 577/2004 o rozsahu zdravotnej starostlivosti uhrádzanej na základe verejného zdravotného poistenia a tak ďalej. Návrh zákona má tlač 348, návrh na jeho pridelenie na prerokovanie výborom je v rozhodnutí číslo 348. Obdobný prípad ako v predchádzajúcom bode, po konzultácii s predkladateľom dávam návrh, procedurálny návrh troch poslaneckých klubov, aby sme tento bod vypustili z programu tejto schôdze a presunuli ho na septembrovú schôdzu. Je všeobecný súhlas? (Súhlasná reakcia pléna.) Ďakujem pekne. Teraz pristúpime k rokovaniu návrhu skupiny poslancov na prijatie uznesenia Národnej rady Slovenskej republiky k cenám energií. Návrh má parlamentnú tlač 66. Dávam pos... dávam slovo poslancovi Júliusovi Jakabovi, aby návrh uviedol. Pán poslanec Jakab nie je v sále. Medzi navrhovateľmi je aj pán poslanec Vašečka. Pán Vašečka, nech sa páči, poďte predniesť zákon. (Reakcia z pléna.) Nie je tu spravodajca. Dobre. (Reakcia z pléna.) Dobre. Môžme postupovať tak ako v obdobnom prípade, keďže tento zákon už tretíkrát prepadol v rámci schôdzí, súhlasíte ako predkladatelia s tým, že by sme ho vypustili z programu a presunuli na ďalšiu schôdzu? (Reakcia z pléna.) Na základe troch poslaneckých klubov podávam procedurálny návrh, aby sme tento bod vypustili z tejto schôdze a presunuli ho na septembrovú schôdzu. Je všeobecný súhlas? (Súhlasná reakcia pléna.) Ďakujem pekne. Pokračujeme v rokovaní o návrhu poslancov Juraja Krúpu, Vladimíry Marcinkovej, Vladimíra Ledeckého a Mariána Viskupiča na prijatie uznesenia Národnej rady Slovenskej republiky k deportáciám ukrajinských detí do Ruska a výzve na okamžitý návrat týchto detí späť na Ukrajinu. Návrh má tlač 304. Dávam slovo pani poslankyni Marcinkovej, aby návrh uviedla. Nech sa páči. (Rokovanie v prvom čítaní o návrhu poslancov Národnej rady Slovenskej republiky Juraja Krúpu, Vladimíry Marcinkovej, Vladimíra Ledeckého a Mariána Viskupiča na prijatie uznesenia Národnej rady Slovenskej republiky k deportáciám ukrajinských deti do Ruska a výzve na okamžitý návrat týchto detí späť na Ukrajinu , tlač 304.)